Segur que alguna vegada heu hagut de córrer al lavabo perquè us han entrat ganes de vomitar.
Les nàusees i els vòmits són trastorns freqüents, molt desagradables, que juguen males passades i que poden ser fruit d'altres problemes de salut o de determinats tractaments.
En el millor dels casos, el malestar us haurà passat en vomitar, però, en funció de la causa, es pot allargar entre 12 hores i 2 dies i, fins i tot, pot esdevenir crònic.
Generalment, n'hi ha prou amb mantenir una bona hidratació per mantenir-los a ratlla, però en alguns casos pot ser necessari prendre medicaments.
En qualsevol cas, convé anar al metge o metgessa perquè en determini la causa i indiqui quin és el tractament més adient.
La consulta amb un professional sanitari és especialment important si les nàusees i els vòmits s'acompanyen de febre, deshidratació o dolor abdominal, o bé persisteixen en el temps, ja que poden ser símptoma d'altres afeccions més greus.
Aquest article explica quines causes poden desencadenar les nàusees i els vòmits, quins medicaments poden ajudar a controlar-los i quan convé prendre'n.
En cas de dubte, poseu-vos en contacte amb el vostre professional de la salut de referència o truqueu al 061 Salut Respon.
Les nàusees i els vòmits poden ser fruit de diversos factors:
Si es presenten amb símptomes, com ara febre, deshidratació i dolor abdominal, poden ser conseqüència de malalties greus, com peritonitis (inflamació del peritoneu, una membrana que recobreix les parets internes i els òrgans abdominals), pielonefritis aguda (infecció d'un o ambdós ronyons) o obstrucció intestinal.
En cas que esdevinguin crònics, és a dir, de més d'un mes de durada, la causa pot ser metabòlica o gàstrica, com càncer, hipercalcèmia (nivells de calci en sang per damunt de les xifres normals), gastroparèsia (paràlisi de l'estómac) o gastritis (inflamació de la mucosa que recobreix les parets de l'estómac) causada per les begudes alcohòliques.
En general, convé que eviteu els estímuls que poden generar més vòmits, com les olors desagradables.
No us forceu a menjar i, si mengeu, feu-ho en petites quantitats.
Beveu líquid, preferiblement fred i en petits glops.
Els medicaments antiemètics poden ajudar a controlar les nàusees i els vòmits, però no sempre són necessaris.
En línies generals, són especialment útils per prevenir aquests trastorns quan es produeixen com a conseqüència del mareig del viatger, de vertigen, de malalties com el càncer o de tipus gastrointestinal, del tractament amb quimioteràpia o de la presa de certs medicaments, com ara els opioides (medicaments derivats de la morfina).
Generalment, la conveniència de prendre medicaments per controlar les nàusees i els vòmits depèn de la causa que els desecandena.
Per això, abans de prendre'n, convé consultar amb el metge o metgessa, que identificarà l'origen del trastorn i indicarà quin tractament és el més adequat.
D'una banda, l'ús d'aquests medicaments pot ser perjudicial quan per a la causa de les nàusees i els vòmits cal un tractament específic, com per exemple en la cetoacidosi diabètica (una complicació greu de la diabetis que requereix atenció urgent) o en les intoxicacions per digoxina (medicament per al tractament de malalties cardiovasculars) o per antiepilèptics.
Al mateix temps, si els vòmits són importants i no es controlen, poden reduir l'efectivitat del tractament per manca d'absorció, o bé produir complicacions mèdiques com deshidratació, anorèxia o desnutrició.
Si patiu cinetosi o mareig del viatger, els antiemètics us poden ajudar a prevenir les nàusees i els vòmits.
És important que us els preneu, com a mínim, entre una i dues hores abans de començar el viatge perquè, un cop s'han iniciat, els símptomes ja no fan efecte.
Si els símptomes estan clarament relacionats amb l'inici d'un tractament farmacològic, el metge o metgessa ho valorarà i pot retirar-lo o disminuir-ne la dosi, per després augmentar-la de forma més lenta si és necessari.
En la majoria d'ocasions, l'efecte advers desapareix al cap d'uns dies de tractament.
Si vomiteu després de prendre un medicament, no doneu per fet que n'heu de prendre una altra dosi automàticament.
Consulteu el vostre metge o metgessa o truqueu al 061 Salut Respon per saber què heu de fer.
Una situació habitual on l'aparició de nàusees i vòmits pot suposar un problema important és en la contracepció d'emergència.
Si vomiteu durant les 3 hores posteriors a la presa de l'anticonceptiu, el metge o metgessa us pot recomanar que prengueu un antiemètic i que, posteriorment, repetiu la dosi de l'anticonceptiu.
Estic embarassada i tinc nàusees i vòmits: com es poden controlar?
Tractament de les nàusees i els vòmits de l'adult a l'atenció primària.